CELEX: 32014R1047
Language: ro
Date: 2014-07-29 00:00:00
Title: Regulamentul delegat (UE) nr. 1047/2014 al Comisiei din 29 iulie 2014 de completare a Regulamentului (UE) nr. 1308/2013 al Parlamentului European și al Consiliului în ceea ce privește strategiile naționale sau regionale care trebuie să fie elaborate de către statele membre în cadrul programului de distribuire a laptelui în școli

7.10.2014   
            
            
               RO
            
            
               Jurnalul Oficial al Uniunii Europene
            
            
               L 291/4
            
         REGULAMENTUL DELEGAT (UE) NR. 1047/2014 AL COMISIEI
   din 29 iulie 2014
   de completare a Regulamentului (UE) nr. 1308/2013 al Parlamentului European și al Consiliului în ceea ce privește strategiile naționale sau regionale care trebuie să fie elaborate de către statele membre în cadrul programului de distribuire a laptelui în școli
   COMISIA EUROPEANĂ,
   având în vedere Tratatul privind funcționarea Uniunii Europene,
   având în vedere Regulamentul (UE) nr. 1308/2013 al Parlamentului European și al Consiliului din 17 decembrie 2013 de instituire a unei organizări comune a piețelor produselor agricole și de abrogare a Regulamentelor (CEE) nr. 922/72, (CEE) nr. 234/79, (CE) nr. 1037/2001 și (CE) nr. 1234/2007 ale Consiliului (1), în special articolul 27 alineatul (1) litera (b),
   întrucât:
   
               (1)
            
            
               Articolul 26 alineatul (2) din Regulamentul (UE) nr. 1308/2013 prevede că, începând cu 1 august 2015, statele membre care doresc să participe la programul de distribuire a laptelui în școli trebuie să aibă în prealabil o strategie, la nivel național sau regional, pentru punerea în aplicare a acestuia.
            
         
               (2)
            
            
               În conformitate cu articolul 26 alineatul (3) din Regulamentul (UE) nr. 1308/2013, cu ocazia elaborării strategiilor lor, statele membre trebuie să întocmească o listă cuprinzând laptele și produsele lactate care vor fi eligibile în cadrul programelor lor. Pentru ca programul de distribuire a laptelui în școli să fie mai eficace, strategia unui stat membru ar trebui să prevadă și alte elemente esențiale, și anume grupa de vârstă a copiilor și frecvența distribuirii, cheltuielile provizorii în cadrul programului, inclusiv informații privind eventuale plăți naționale, precum și modalitățile de evaluare a eficacității programului.
            
         
               (3)
            
            
               În cazul în care un stat membru intenționează să prevadă măsuri de însoțire în conformitate cu articolul 26 alineatul (2) din Regulamentul (UE) nr. 1308/2013, aceste măsuri ar trebui să fie descrise, la rândul lor, în strategie.
            
         
               (4)
            
            
               Ar trebui prevăzute dispoziții privind strategiile naționale sau regionale care trebuie să fie elaborate de către statele membre în cadrul programului de distribuire a laptelui în școli. Dispozițiile respective ar trebui să se aplice începând cu 2015,
            
         ADOPTĂ PREZENTUL REGULAMENT:
   Articolul 1
   Strategia
   1.   Strategia pentru punerea în aplicare a programului de distribuire a laptelui în școli care trebuie să fie întocmită de către statele membre, în conformitate cu articolul 26 alineatul (2) din Regulamentul (UE) nr. 1308/2013, este transmisă Comisiei până la data de 1 iulie a fiecărui an.
   2.   Strategia include cel puțin următoarele elemente:
   
               (a)
            
            
               nivelul administrativ la care va fi gestionat programul de distribuire a laptelui în școli;
            
         
               (b)
            
            
               o listă cuprinzând laptele și produsele lactate identificate prin codurile lor NC, selectate în cadrul programului, și o explicație a procesului de stabilire a produselor care urmează să fie furnizate;
            
         
               (c)
            
            
               modalitățile de furnizare a produselor în cadrul programului, inclusiv frecvența și calendarul de distribuție, precum și beneficiarii programului;
            
         
               (d)
            
            
               cheltuielile provizorii în cadrul programului, inclusiv informațiile privind eventuale plăți naționale efectuate în conformitate cu articolul 217 din Regulamentul (UE) nr. 1308/2013, care să indice modalitățile de finanțare a unor astfel de plăți;
            
         
               (e)
            
            
               modalitățile stabilite pentru evaluarea eficacității programului.
            
         3.   În cazul în care statele membre decid să introducă măsuri de însoțire pentru programul lor de distribuire a laptelui în școli, în conformitate cu articolul 26 alineatul (2) din Regulamentul (UE) nr. 1308/2013, ele descriu aceste măsuri în strategiile lor, inclusiv obiectivele și avantajele preconizate ale măsurilor și modul în care vor fi finanțate.
   Articolul 2
   Intrarea în vigoare
   Prezentul regulament intră în vigoare în a treia zi de la data publicării în Jurnalul Oficial al Uniunii Europene.
   Se aplică din 2015.
   
      Prezentul regulament este obligatoriu în toate elementele sale și se aplică direct în toate statele membre.
      Adoptat la Bruxelles, 29 iulie 2014.
      
         
            Pentru Comisie
         
         
            Președintele
         
         José Manuel BARROSO
      
   
   
      (1)  JO L 347, 20.12.2013, p. 671.